રોના વિલ્સને સેન્ટ્રલ કમિટીના જનરલ સેક્રેટરી ગણપતિ અને બાકી સભ્યોના પ્રતિનિધિરૃપ કોમરેડ પ્રકાશને લખેલા એક અન્ય પત્રમાં લખે છે કે હું મારા નિયુક્ત સંપર્ક થકી નેપાળના સપ્લાયર સાથે સંપર્કમાં છું. આપણા મણિપુરના સંપર્કો પણ આમાં કામ લાગી શકે. જોકે માત્ર વી.વી.(વર્વરા રાવ) જ તેમની સાથે કોમ્યુનિકેશન કરવા માટે અધિકારિક વ્યક્તિ છે. ઝડપથી પ્રક્રિયા પુરી થાય અને આપણને શસ્ત્રો મળે તે લાભકારી રહેશે. આપણે વિવિધ રાજ્યોમાં એન્કાઉન્ટર્સમાં આપણા ડઝનો કોમરેડ ગુમાવી રહ્યા છીએ. તેથી આપણે સમય બગાડવો ન જોઈએ. સુરેન્દ્ર ગાડલીંગ અને વી.વી. બંને ઇચ્છે છે કે દુશ્મન દળને ભારે નુકસાન પહોંચાડવાની તાતી જરૃર છે. કૃપયા આની નોંધ લેશો. ૨૦૧૩થી આપણે ખાસ કશંુ કરી શકતા નથી. આ સાથે તમને ઉપલબ્ધ હથિયારોનું એટેચમેન્ટ મોકલવામાં આવે છે. એટેચમેન્ટમાં વિવિધ હથિયારોના કેટલોગ મોકલવામાં આવ્યા હતા. એટેચમેન્ટ્સ પાસવર્ડથી સુરક્ષિત હતા. તેને તોડીને પોલીસે જોયું તો તેમાં રશિયન ગ્રેનેડ, ગ્રેનેડ લોન્ચર જીએમ-૯૪, ચાઇનિઝ ક્યુએલઝેડ ૮૭ ઓટોમેટિક ગ્રેનેડ લોન્ચર અને મશીનગનના કેટલોગ મોકલાયા હતા.